Դոնալդ Թրամփը կտրուկ կիջեցնի հարկերը
ԱՄՆ-ում մանր բիզնեսի սեփականատերերը ողջունել են նախագահ Դոնալդ Թրամփի առաջարկած հարկերի նվազեցման առաջարկը, սակայն ում վրա է ընկնում հարկային բեռն ու ով է իրականում շահում դրանից, դեռ պարզ չէ:
Նախորդ շաբաթ Սպիտակ տունը ներկայացրեց, իր իսկ խոսքով, ԱՄՆ-ի պատմության մեջ հարկերի մեծագույն նվազեցման ծրագիրը. «Բիզնեսները հարկային բեռի հսկայական նվազեցում կստանան», - ասել է ԱՄՆ-ի ֆինանսների նախարար Սթիվեն Մնուչինը: Գործարարներից շատերի համար դա կնշանակի հարկային բեռի նվազեցում 39-ից մինչեւ 15 տոկոսով. «Կարծում եմ, հարկերի իջեցումն ինձ թույլ կտա նոր սարքավորումներ գնել», - ասում է DILLY LILY ծաղկի սրահի սեփականատեր Ռիք Մքուեյը: Մասնագետների խոսքով սակայն, Սպիտակ տան ներկայացրած մեկ էջանոց առաջարկներն առայժմ դժվար է ծրագիր անվանել: Այն ուղղակի նախանշում է նոր վարչակազմի առաջնահերթությունները: Մասնավոր հարկատուների համար կրկնապատկվելու է չհարկվող նվազագույն եկամուտի չափը. «Միջին եկամուտ ունեցող ընտանիքները մեր հաշվարկով կվճարեն շուրջ մեկ ու կես տոկոսով քիչ հարկեր», - ասում է «Հարկային հիմնադրամ» կազմակերպության ներկայացուցիչ Սքոթ Գրինբերգը: Սակայն ամենից շատ շահելու են բարձր եկամուտ ունեցողներն, ում հարկերը նվազելու են 16 տոկոսով: «Սա ուղղակի հարկերի հսկայական նվազեցում է ամենահարուստների համար», - ասում է Բրուքինգս հաստատության վերլուծաբան Ուիլյամ Գեյլը: Մասնագետների խոսքով, հենց այնպես դրամը չի գոյանում, եւ ամերիկյան նոր վարչակազմին մնում է միայն զգալի նվազեցնել պետական ծախսերը կամ կտրուկ բարձրացնել երկրի տնտեսությունը: Հակառակ դեպքում հարկերի նվազեցումը ապագայում կհանգեցնի ԱՄՆ-ի պարտքի ավելացմանը 5 եւ ավելի տրիլիոն դոլարի չափով: